玉版元记颂
于邵 (Tang)
岩岩太白，列仙是宅。八会真歌，三清羽客。幽阴肃爽，处处灵迹。皇唐上祖，天人元君。挥斥六合，时乘五云。贻厥景命，昭我圣勋。神灵宣功，华芝献寿。荐锡元记，光资妙有。玉字天长，石台地久。亿载新兆，千龄古书。字形科斗，台状芙蕖。神力莫测，象帝之初。烈烈遗谥，清庙崇之。明明徽号，我后尊之。天授玉记，惟皇之桢。微臣荐颂，游圣难名。